b'\n_START_ARTICLE_\nPlav\xc5\xbe\n_START_PARAGRAPH_\nPlav\xc5\xbe ali Visoka pe\xc4\x8d je industrijska talilna pe\xc4\x8d za pridobivanje surovega \xc5\xbeeleza (grodlja) iz oksidnih rud z redukcijo in taljenjem na visoki temperaturi._NEWLINE_Plav\xc5\xbe je visok tudi do 40 m in ima obliko cevastega ja\xc5\xa1ka, ki se proti spodnji tretjini sto\xc5\xbe\xc4\x8dasto \xc5\xa1iri, nato pa ponovno o\xc5\xbei. Notranja stran je oblo\xc5\xbeena z ognjevzdr\xc5\xbeno opeko (\xc5\xa1amot), ki vzdr\xc5\xbei zelo visoke temperature, zunanja stran pa je obdana z jeklenim oklepom, ki nosi plav\xc5\xbe in notranjo vsebino (vsutje), hkrati pa omogo\xc4\x8da da se zunanja stran hladi z vodo._NEWLINE_Plav\xc5\xbe ima talilnik, sedlo, trebuh, ja\xc5\xa1ek in \xc5\xberelo. V talilnik segajo pihalice, skozi katere se vpihuje na 900 do 1400 \xc2\xb0C segret zrak, ki potuje navzgor po plav\xc5\xbeu in v\xc5\xbege vsip, razkroji pare in ogljikovodike. Zgorevalni prostor v talilniku je visok od 1,5 do 2 metra in tvori neprekinjen zgorevni proces. Pred pihalicami je v talilniku temperatura od 1600 do 2000 \xc2\xb0C. \xc5\xbdelezo in \xc5\xbelindra se nabirata v dnu talilnika, izpu\xc5\xa1\xc4\x8data pa se skozi prebode v dnu talilnika v presledkih, ki trajajo nekaj ur._NEWLINE_Raztaljeno surovo \xc5\xbeelezo te\xc4\x8de iz talilnika v posebno posodo, ki jo nato transportirajo v jeklarno v nadaljnjo predelavo._NEWLINE_Sedlo se od talilnika navzgor raz\xc5\xa1irja proti trebuhu, ki ima za okoli 12\xc2\xa0% ve\xc4\x8dji premer kot talilnik. Na vrhu plav\xc5\xbea je \xc5\xberelo z \xc5\xberelno zaporo, ki omogo\xc4\x8da enakomirno razdelitev vsipa - rude, dodatkov in goriva (koksa), ki ga v plasteh vsipajo v zaporednih slojih v ja\xc5\xa1ek plav\xc5\xbea._NEWLINE_Plav\xc5\xbe obratuje neprekinjeno in na dan proizvede, odvisno od velikosti, od nekaj tiso\xc4\x8d, do ve\xc4\x8d desettiso\xc4\x8d ton grodlja. Za 1000 ton pridobljenega grodlja se porabi od 700 do 1000 ton koksa, 1700 do 2000 ton rude, 600 ton dodatkov (npr. apnenec), do 4000 ton zraka in okoli 30.000 ton tehnolo\xc5\xa1ke vode za hlajenje in izpiranje. Po drugi strani pa plav\xc5\xbe proizvede \xc5\xa1e okoli 800 ton odpadkov (\xc5\xbelindra in prah), ter okoli 6000 ton plav\xc5\xbenega plina.  Plin, ki izhaja na vrhu plav\xc5\xbea je tako imenovani plav\xc5\xbeni plin. Temperatura plina pri izhodu iz plav\xc5\xbea je od 150 do 300 \xc2\xb0C in se uporablja za segrevanje kavperjev.'